정조 19년
乙卯六月初一日卯時上御誠正閣吏兵房承旨持歲抄入侍時兼都承旨李祖源行右承旨李益運假注書具得魯記注官金錫泰金良倜以次進伏訖上曰藥房大臣禮堂入侍賤臣承命出傳與都提調洪樂性提調沈頤之行左承旨林濟遠假注書洪奭周左議政兪彦鎬右議政蔡濟恭領府事金履素判府事李秉模行禮曹判書閔鍾顯參判申光履檢校直閣南公轍醫官柳光翼周命新偕入進伏訖樂性曰庚炎益甚日氣不調經宿親享勞動且多聖體若何上曰一樣矣樂性曰王大妃殿氣候若何上曰一樣矣樂性曰惠慶宮氣候若何上曰一樣矣樂性曰今夏則頭部之候若何上曰雖有此漸而不至如前甚苦矣樂性曰元子宮氣候若何自朝起至於三更不曾半時安坐行步之際不憚曝陽樂性曰觸熱則不可太過矣樂性曰臣等與禮堂有當稟定者矣今年是莫大之慶歲而今月又是慈宮回甲誕辰也此實四百年初有之盛會進宴之禮雖是定於今秋而當玆慶月慶辰宜有賁飾稱慶之道矣上曰予於此豈待卿等之言乎然而此時慈宮之感懷尤不能自抑一向强請有違於順志之方矣粤昔仁元聖母之於丁卯年先大王之於甲戌年皆以追慕之孝思應行典禮多不得請以先朝聖孝不擧縟儀於丁卯者蓋以慈心爲心有難如禮故也方今下情雖甚悵缺而不卽承順則反恐欠於承順之道故雖應行賀禮似難爲之矣樂性曰雖慈宮不卽俯詢而殿下則宜盡勉回之方雖以私家言之回甲之年則必設宴稱壽以爲識慶飾喜之道矣聖心雖以準請爲難而今年則決不可虛過某條仰請特擧賀儀及進饌之禮則聖孝冞光天心亦必悅豫矣上曰古例則御極後三年例必進豐呈上尊號於慈殿肅廟朝慈懿大妃回甲異於常時而亦擧縟禮今若不擧賀儀則誠甚缺然矣然如終不得請則情文之有闕群情之抑鬱予則猶以爲第二件事須以仰體爲當矣樂性曰聖上於此豈待臣等之言而但每以違拂爲難故終不得如禮擧行矣上曰誠然矣予則以順志爲上其餘則便屬儀文然予當乘間勉回臨時經營雖小饌必欲爲之得請後當召見卿等面諭且少竢之上曰丁卯年何時陳賀乎鍾顯曰誕辰陳賀進箋而歲首上號進爵矣上曰伊時節目詳考可也先朝未嘗一受誕日陳賀而因慈敎則雖進宴亦爲之今亦慈殿在上雖秋冬得行宴禮則幸甚而此亦未可必矣上敎頤之曰近以尊年之意使都承旨勿爲頻入而卿之日日入來則全不知之矣尊年則一般而以秩則卿又高於知申豈可獨勞乎頤之曰臣近居闕下雖一日十八豈敢憚勞乎上曰今日之雨可喜而明日得雨則尤爲幸矣二十日之雨猶勝不雨而多未周足湖西則尤極可悶卿等亦有所聞者乎濟恭曰以道路所傳言之則湖西內浦最可悶矣上敎濟遠曰承旨所居之近境則與昨年何如云耶濟遠曰昨年則移秧而不得食今年則初未移秧云矣濟恭曰今年年事大抵有穴農之慮或有大登處而濱海之地則又多全未付種者矣樂性曰物價貴賤固非强平者近來來直之騰踊多由於外邑上納稅米監色輩中間發賣上京貿納故申飭捕廳使之詗禁矣伊後捕廳校卒及刑曹京兆吏隷憑藉作奸米商所在百端侵困擾民之弊已無可言而至於遠外米商之上來者一聞此報不敢向京轉而之他京市之米日益貴價日益高者亦由於此當初杜弊之意反成生弊之端宜有別般變通之道故敢此仰達矣上曰好矣以此出擧條謄頒朝紙而卿言甚合予意此所以日前賓筵以不擾二字面飭於平市提調者也此後諸司之互相出禁令出多門之弊自本司各別嚴飭使四方商舶載米坌集於京江可也出擧條上曰近來備局草記全委諸堂之任意構成向來繡啓中二十八條論理草記者卿等以爲何如此非草記便是一張策文不難知之事重言複言秪令人厭看只此一款卽非務實之政近日之擧條亦然在前則不過謄其酬酢言語而已近來則做成一篇文字事事都是浮文此乃仍程子所謂榮華其言鮮有至於道者也此弊一改則庶有少勝矣濟恭曰再次草記則猶勝於初次矣初次則全無決辭再次則尙有某條置之某條施行之語矣上曰此則予以爲首堂之過也首堂文則固好而性本無決斷予於初次見其全無決辭故有可置者置之可施者施之之敎矣再次之決辭則反不如無決辭矣彦鎬曰臣於近日獨赴籌坐見此草記不爲糾正臣之惶恐有倍於他僚相矣上曰草記不出於卿則卿何如是乎繡啓所奏以臣所見亦有行不得之事矣近以舡稅漁箭事亦自臣司行會申飭矣此是當然之事而但今世之民非三代之民狡詐日生德意不孚舊條則蕩減新條則不增均廳所納勢將漸縮今年一減之後後年則皆欲援此爲例一或不從則反生怨言倍於今年之嗷嗷矣臣嘗待罪守令時每以奴婢物故除案事報狀戶曹而不爲施行則臣每慨歎及臣之爲戶判外邑報狀又不能盡爲許施蓋許多奴婢寧有不生産之理而只有物故之報初無一箇生産云者則不出屢年竟歸於盡無矣此皆民心不古之致此等事之輕先施行亦出於不習事務而然矣上曰此草記旣已始之之事更以卿等所見徐徐爲之雖至明年期於有實效可也今日則卿等已來會左右相商議先以一件回啓可也樂性曰臣神識耄昏備局公事漫不知何說必令傍人再三解說然後略曉其大槪筵退之後亦不知筵中有某某事如是而何可冒當重任乎斥退之請雖不敢每每煩瀆而草記稟定之類每請左相之專管擧行則左相多不欲擔當臣尤爲切悶矣彦鎬曰聖上旣以復古規爲敎而古規有首相則左相以下不敢替當領相於公事每以委臣而臣則不敢違例越次如是往復之際多致遲滯至勤責敎誠極未安矣上曰左相規模本來如此矣濟恭曰繡啓中稧房村名色可駭固不可不罷而罷之之後不知又有何事矣頤之曰臣待罪羅牧時嘗罷之而隷卒皆以爲無所沾漑一時俱退故不得不復仍矣上曰守令數遞邑今方抄出成冊而大抵有十年十易之處云如是而民安得不困如此之邑其倅若可堪當則因其倅而久任之若不得不易則換其人而久任之此所以欲爲講究者也彦鎬曰其可堪與否必須問於監司矣上曰雖問監司亦難的知卿等爛漫商議須思善處之方可矣濟恭曰臣嘗見政院日記則大臣以守令數遞事陳箚請仍者多有之矣此弊專在殘弊之邑大抵此等邑當初旣不擇差及夫殿最之時無論治與不治有形勢之大倅則不敢一番黜退專以無勢力之殘邑塞責矣濟恭曰漢學殿講吏文製述近年以來全然弛廢特敎申飭亶出申明舊典之聖意而若因此而發關各道應講應製之人無論參上參下使之趁期來住則必不無爲弊之端只令在京者修納擧案雖遐鄕人若於其時適仕宦來住則一竝許赴似好故敢此仰達矣上曰依爲之出擧條濟恭曰漢學殿講及吏文製述飭敎纔下而老乞大前本語多錯謬不合講習依筵敎今方改刊而擔當物力人及正本書寫者從自願施賞通文官誌卽逐年添補者而近因物力未辦因循抛置已過十五年乘此時亦令添刊而其所施賞亦宜如老乞大規例故敢此仰達矣上曰依爲之出擧條濟恭曰今番老乞大重刊事役浩大不可不如前論賞而故相李福源爲本院都提擧時以館宇書冊等事施以賞典易啓倖門陳達防塞矣其意甚好此後若以今番刊冊賞典事援以爲例致有淆雜則有非故相定式之意以此意出擧條使本院無敢違越之意更爲申明何如上曰依爲之出擧條上曰大臣退去可也樂性等以次先退濟恭曰臣於向來以故重臣李翼元請諡事有所稟達者矣其後聞物議崢嶸以爲不可云臣甚惶愧矣翼元伊時旣被竄謫而其後以此歷拜禮兵判其辭判尹疏批有曰板蕩識誠臣先王批旨豈偶然而發哉上曰設令爲人所敎而然豈不可嘉雖敎而不爲者亦多矣且職秩亦在應諡之典而乃有紛紛之論其不成人之美殊可歎矣上曰尹玄錫之甄復出於念其父之意而未知如何矣渠於筵中亦以改心革慮漸就順便質言則渠亦自知不順便矣從今以往或有少改之望耶上又敎濟恭曰大凡告君之辭所用文字所定罪目各有攸當鄭昌順若以趨時附勢鄙陋爲言則可豈宜以逆一字加之乎上曰此俗不改則眞所謂無奈何矣濟恭曰殿下今番處分大抵未盡於錯枉之政矣上曰卿之此言與向來涇渭之說皆有指的而然乎予則以欲竝生哉之意不得不如是矣濟恭曰欲竝生哉之仁莫如虞舜而當時亦有放有殛有流則可罪者豈可不施癉惡之政乎上曰近日鄭昌順未必獨爲枉者他人亦未必盡是直者以予所見不可以人言之有無强別枉直以定其涇渭此箇事理皎然明甚予則自以爲涇渭在吾心枉直在公議而臺啓臺章不足爲彰癉之助矣上敎濟遠曰昨年嶺南年事何如耶濟遠曰年事則慘歉而公私蓄積頗多近來無歲無癘疫而昨年則竝與患感者而無之故凶中有吉幸得免捐瘠矣上曰湖南沿邑不成說云大抵不及嶺南耶濟遠曰嶺外各邑則稍勝矣上曰穀價何如濟遠曰穀價則無異常年矣上曰京中市直則何如益運曰今雖稍減而一錢之直不滿一小升云矣上曰升樣可怪未可釐正乎益運曰臣嘗爲外邑有意釐正而不可勝禁矣上曰趙時淳之罪豈可杖配而止乎然而今番事有異焉自前冬每以無一民飢寒狀啓而忽地有此捐瘠之夥然者自道伯以下皆有罪焉若使一時淳獨當則亦曖昧矣御史事雖以年淺不足責不爲深罪而當初之見其狀而尋常過去與再次之不能詳覈其致死之委折者誠駭然矣仍命退承史以次退出